FÆLLES AKTION af 8. juni 1998 vedtaget af Rådet på grundlag af artikel J.3 i traktaten om Den Europæiske Union, vedrørende udnævnelse af Den Europæiske Unions særlige repræsentant i Forbundsrepublikken Jugoslavien (98/375/FUSP)

RÅDET FOR DEN EUROPÆISKE UNION HAR -

under henvisning til traktaten om Den Europæiske Union, særlig artikel J.3 og J.11,

under henvisning til konklusionerne vedrørende Forbundsrepublikken Jugoslavien fra Det Europæiske Råd den 16. - 17. juni 1997 i Amsterdam, og

ud fra følgende betragtninger:

Den 29. april 1997 vedtog Rådet konklusioner om anvendelsen af konditionalitet med henblik på udvikling af en sammenhængende EU-strategi for forbindelserne med de lande i Sydøsteuropa, der ikke er knyttet til Den Europæiske Union gennem en associeringsaftale;

den 19. marts 1998 vedtog Rådet konklusioner om udnævnelse af Felipe González til Den Europæiske Unions særlige repræsentant med henblik på at øge effektiviteten af Den Europæiske Unions bidrag til løsningen af problemerne i FRJ;

Rådet gav i sine konklusioner af 25. maj 1998 udtryk for, at der bør vedtages en fælles aktion om González' mission;

Den Europæiske Unions særlige repræsentant skal arbejde i nært samråd med formanden for OSCE og skal bistå FRJ med at fremme en intern dialog om demokratiske reformer for derigennem at bidrage til sammenhæng i den internationale indsats -

VEDTAGET FØLGENDE FÆLLES AKTION:

Artikel 1

Felipe González udnævnes til Den Europæiske Unions særlige repræsentant i FRJ for en periode, der udløber den 31. december 1998.

Rådet vil om fornødent revidere indholdet og varigheden af mandatet for Den Europæiske Unions særlige repræsentant, herunder de administrative og finansielle aspekter, inden mandatet udløber.

Artikel 2

Den Europæiske Unions særlige repræsentants mandat består i at øge effektiviteten af Den Europæiske Unions bidrag til løsningen af problemerne i FRJ og i at varetage spørgsmålet om FRJ's fremtidige forbindelser med Den Europæiske Union, FRJ's deltagelse i OSCE og andre emner i tilknytning hertil.

Den Europæiske Unions særlige repræsentant skal varetage sit mandat under formandskabets myndighed og, hvor det er relevant, i samarbejde med Kommissionen.

Den Europæiske Unions særlige repræsentant vejledes af og aflægger regelmæssigt og efter behov beretning til Rådet med referat til formandskabet.

Artikel 3

1. Til dækning af omkostningerne i forbindelse med opfyldelsen af Den Europæiske Unions særlige repræsentants mandat afholdes et beløb på maksimalt 1 mio. ECU over De Europæiske Fællesskabers almindelige budget fra datoen for vedtagelsen af denne fælles aktion.

2. Udgifter, der finansieres med det i stk. 1 fastsatte beløb, forvaltes i overensstemmelse med De Europæiske Fællesskabers budgetprocedurer, og -regler.

Artikel 4

1. Medlemsstaterne og Fællesskabet kan foreslå udsendelse af medarbejdere, der skal arbejde sammen med Den Europæiske Unions særlige repræsentant. Vederlag til medarbejdere, som en medlemsstat, Kommissionen eller en anden fællesskabsinstitution udstationerer hos Den Europæiske Unions særlige repræsentant, afholdes henholdsvis af den pågældende medlemsstat, Kommissionen eller den pågældende fællesskabsinstitution.

2. Den Europæiske Unions særlige repræsentants medarbejdergruppe sammensættes af den særlige repræsentant på dennes ansvar i samråd med formandskabet, der bistås af Kommissionen. Rådet noterer sig, at formandskabet regelmæssigt vil holde det underrettet om udviklingen.

3. Rådet noterer sig, at formandskabet, Kommissionen og/eller medlemsstaterne alt efter hvad der er hensigtsmæssigt, sørger for den logistiske støtte i området.

4. De privileger, immuniteter og yderligere garantier, der er nødvendige, for at Den Europæiske Unions særlige repræsentant og dennes medarbejdere kan opfylde og afvikle mandatet uhindret, fastlægges i samarbejde med parterne. Medlemsstaterne og Kommissionen yder den fornødne støtte med henblik herpå.

Artikel 5

Den fælles aktion træder i kraft på datoen for vedtagelsen. Den finder anvendelse indtil den 31. december 1998.

Artikel 6

Denne fælles aktion offentliggøres i Tidende.

Udfærdiget i Luxembourg, den 8. juni 1998.

På Rådets vegne

R. COOK

Formand